
REPUBLIKA  HRVATSKA
TRGOVAČKI SUD U SPLITU 					      
Split, Sukoišanska 6

U IME REPUBLIKE HRVATSKE 

RJEŠENJE 

	Trgovački sud u Splitu, po stečajnoj sutkinji Katarini Mikulić, u postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24B, OIB: 85821130368, za provedbu skraćenog stečajnog postupka nad dužnikom KUGLAČKI KLUB IMOTSKI, FRA. STJEPANA VRLJIĆA 14, Imotski, OIB: 68117166739, odlučujući o dužnikovoj žalbi protiv rješenja Trgovačkog suda u Splitu poslovni broj 23. ST-1594/2015 od 18. veljače 2016. godine donesenog po sudskom savjetniku, 17. studenoga 2016. godine

r i j e š i o  j e

	Odbija se kao neosnovana žalba Mate Buljana, osobe ovlaštene za zastupanje dužnika KUGLAČKI KLUB IMOTSKI, FRA. STJEPANA VRLJIĆA 14, Imotski, OIB: 68117166739 i potvrđuje rješenje Trgovačkog suda u Splitu poslovni broj 23. ST-1594/2015 od 18. veljače 2016. godine.
Obrazloženje
	Pobijanim rješenjem Trgovačkog suda u Splitu poslovni broj 23. ST-1594/2015 od 18. veljače 2016. godine donesenim po sudskom savjetniku, točkom I. izreke, otvoren je skraćeni stečajni postupak nad dužnikom 18. veljače 2016. godine u 10.00 sati i 50 minuta, za stečajnog upravitelja je točkom II. izreke imenovan Renato Sabljić iz Zagreba, Zdenački zavoj 14, točkom III. izreke je zaključen skraćeni stečajni postupak te je točkom IV. izreke određeno da će nakon pravomoćnosti rješenja dužnik biti brisan iz sudskog registra. 

Iz obrazloženja pobijane odluke proizlazi da je sud proveo postupak po zahtjevu za provedbu skraćenog stečajnog postupka Financijske agencije, Regionalnog centra Split od 30. listopada 2015. godine temeljem odredbe čl. 429. Stečajnog zakona (“Narodne novine” broj 71/15; u daljnjem tekstu: SZ). U istom zahtjevu se navodi da je dužnik na dan 26. listopada 2015. godine imao evidentirane neizvršene osnove za plaćanje u neprekinutom razdoblju od 120 dana u ukupnom iznosu od 24.312,76 kuna, te da prema podacima dostavljenim od Hrvatskog zavoda za mirovinsko osiguranje dužnik nema zaposlenih. Sud je utvrdio da su ispunjene pretpostavke za provedbu skraćenog stečajnog postupka, sukladno odredbi čl. 428. Stečajnog zakona (“Narodne novine” broj 71/15; u daljnjem tekstu: SZ) te je objavio oglas sukladno odredbi čl. 430. SZ dana 18. prosinca 2015. godine. Kako u rokovima propisanim odredbom čl. 431. SZ osobe ovlaštene za zastupanje dužnika po zakonu nisu podnijele popis imovine i obveza dužnika, a u roku od 45 dana od objave oglasa ni jedan vjerovnik nije predložio otvaranje stečajnog postupka, sud je sukladno odredbi čl. 431. st. 2. SZ po službenoj dužnosti donio rješenje o otvaranju i zaključenju skraćenog stečajnog postupka. 
	
Protiv tog rješenja žalbu je podnijela osoba ovlaštena za zastupanje dužnika do otvaranja stečajnog postupka navodeći paušalno da sud nije utvrdio pravo činjenično stanje, a niti valjano primijenio zakonske odredbe, čime ukazuje na pogrešno ili nepotpuno utvrđeno činjenično stanje i pogrešnu primjenu materijalnog prava kao žalbene razloge predviđene čl. 353. st.1.t.2. i 3. Zakona o parničnom postupku (“Narodne novine” broj 53/91, 91/92, 58/93, 112/99, 88/01, 117/03, 88/05, 02/07, 84/08, 123/08, 57/11, 148/11, 25/13, 89/14; u daljnjem tekstu ZPP) uz prijedlog dostave predmeta drugostupanjskom sudu na odlučivanje i uvažavanja žalbe. U žalbi sadržajno ističe kako do zaprimanja ovog pobijanog rješenja nitko od članova udruge kao niti on sam nije dobio bilo kakvo pismeno koje je vezano uz bilo koji postupak, pa i ovaj stečajni. Nadalje, prigovara imenovanju stečajnog upravitelja, kao i na samo otvaranje stečajnog postupka, i smatra da je stečajni dužnik trebao dopisom ili na drugi način biti upoznat sa ovim postupkom, a ne odmah otvoriti stečajni postupak i rješenje objaviti na oglasnoj ploči suda. 

Pobijano je rješenje ispitano na temelju odredbe čl. 365. st. 1 i 2. u vezi s čl. 381. Zakona o parničnom postupku (“Narodne novine” broj 53/91, 91/92, 58/93, 112/99, 88/01, 117/03, 88/05, 02/07, 84/08, 123/08, 57/11, 148/11, 25/13, 89/14; u daljnjem tekstu: ZPP), te u vezi s odredbom čl. 10. SZ. 

Žalba nije osnovana. 

Iz stanja spisa proizlazi da je:
- FINA podnijela zahtjev 30. listopada 2015. godine za provođenje skraćenog stečajnog postupka sukladno odredbi čl. 429. st.1. SZ jer je na dan 26. listopada 2015. godine u očevidniku redoslijeda  osnova za plaćanje u neprekinutom razdoblju od 120 dana u ukupnom iznosu od 24.312,76 kuna, te da po podacima Hrvatskog zavoda za mirovinsko osiguranje koje su dostavili Financijskoj agenciji dužnik nema zaposlenih,
-sud na mrežnoj stranici e-oglasne ploče suda objavio oglas 18. prosinca 2015. temeljem odredbe čl. 430. SZ u kojem je pozvao zastupnika dužnika da u roku 15 dana od dana objave oglasa na e-oglasnoj ploči suda podnese popis imovine i obveza uz navedene pravne posljedice nepostupanja po tom oglasu,
-da zastupnik po zakonu dužnika nije u ostavljenom roku dostavio popis imovine i obveza dužnika,
-da vjerovnici nisu u ostavljenom otvorenom roku iz oglasa predložili otvaranje stečajnog postupka nad dužnikom.

Temeljem takvog činjeničnog stanja sud je pravilno zaključio da se ima smatrati da je dužnik nesposoban za plaćanje, te temeljem odredbe čl. 431. SZ donio pobijano rješenje.

U odnosu na žalbeni navod dužnika da nitko kod dužnika nije bio upoznat sa ovim postupkom, treba reći  da se prema odredbi čl. 12. st.1. i 2. SZ sudska pismena dostavljaju objavom pismena na mrežnoj stranici e-oglasna ploča suda, ako zakonom nije drugačije određeno. Dostava se smatra obavljenom istekom osmog dana od dana objave pismena na mrežnoj stranici e-oglasna ploča suda, a objava pismena na mrežnoj stranici smatra se dokazom da je dostava obavljena svim sudionicima i onima za koje ovaj zakon propisuje posebnu dostavu. Činjenica da osobi koja je ovlaštena za zastupanje dužnika nije dostavljen oglas po propisima posebne dostave, ne utječe na način dostave sudskih pismena, odnosno objave oglasa u smislu navedene zakonske odredbe. U odnosu na prigovor žalitelja o imenovanju stečajnog upravitelja i otvaranju skraćenog stečajnog postupka, a iz čega proizlazi da osporava postojanje pretpostavki za provođenje samog skraćenog stečajnog postupka kojeg je rezultat rješenje koje se pobija žalbom, treba reći da je sud pri donošenju ožalbenog rješenja postupao po odredbi čl. 430. i 431. SZ u pravilnom i zakonito provedenom postupku. Naime, odlučna je činjenica da po pozivu iz oglasa niti osobe ovlaštene za zastupanje dužnika nisu podnijeli popis imovine i obveza, a niti vjerovnici nisu predložili otvaranje stečajnog postupka u roku od 45 dana od objave oglasa, pa se ima smatrati da je dužnik nesposoban za plaćanje, i po službenoj dužnosti sud donosi rješenje o otvaranju i zaključenju skraćenoga stečajnog postupka temeljem odredbe čl. 431. st.2. SZ. Pri tome se na odgovarajući način primjenjuju odredbe čl. 132. i 133., te čl. 286.-292. SZ, dok je odredbom čl. 432. SZ određeno da se izbor stečajnog upravitelja obavlja metodom slučajnog odabira sa liste A i liste B stečajnih upravitelja za područje nadležnoga suda.  

Ostali žalbeni navodi nisu od utjecaja na pravilnost i zakonitost pobijanog rješenja.

Slijedom navedenog, a temeljem odredbi čl. 436. SZ, a u vezi sa čl.  380. toč. 2. ZPP i čl. 10. SZ odlučeno je kao u izreci ovog rješenja.    


U Splitu, 17. studenog 2016. godine 

         					    				SUDAC


Katarina Mikulić

POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

